b'\n_START_ARTICLE_\nDru Drury\n_START_SECTION_\nEntomolo\xc5\xa1ko delo\n_START_PARAGRAPH_\nPred upokojitvijo se je za\xc4\x8del aktivno zanimati za entomologijo in je od leta 1770 vzdr\xc5\xbeeval pisne stike z raziskovalci \xc5\xbeu\xc5\xbeelk po vsem svetu, od Indije do Jamajke in Amerike. Po tej poti je pridobil ve\xc4\x8dji del svoje zbirke. Med leti 1780 in 1782 je bil tudi predsednik Londonske entomolo\xc5\xa1ke dru\xc5\xbebe. Njegova zbirka je na koncu obsegala ve\xc4\x8d kot 11.000 primerkov \xc5\xbeu\xc5\xbeelk, vendar pa je po dana\xc5\xa1njih znanstvenih merilih njena uporabnost omejena, saj takrat entomologi \xc5\xa1e niso zapisovali lokacije najdb in drugih podatkov._NEWLINE_Njegovo glavno delo je Illustrations of Natural History, Wherein are Exhibited Upwards of 240 Figures of Exotic Insects v treh knjigah, bogato opremljenih z ilustracijami, ki so izhajale med leti 1770 in 1787 v samozalo\xc5\xbebi. Po njegovi smrti, leta 1837 je iz\xc5\xa1la prenovljena izdaja pod naslovom Illustrations of Exotic Entomology. Ohranjena je ob\xc5\xa1irna korespondenca z raznimi delavci v zalo\xc5\xbeni\xc5\xa1tvu, ki vsebuje \xc5\xa1tevilne podatke o cenah, tiskarskih tehnikah ipd., kar predstavlja pomemben vpogled v to obdobje zgodovine britanskega zalo\xc5\xbeni\xc5\xa1tva in tiskarstva.'